**Likumprojekta „Grozījumi Arhīvu likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Arhīvu likumā” (turpmāk – Likumprojekts) izstrādāts, ievērojot to, ka 2009.gada 28.decembrī tika ieviesta Eiropas Parlamenta un Padomes 2006.gada 12.decembra direktīva 2006/123/EK par pakalpojumiem iekšējā tirgū, kura nosaka valstij pienākumu likvidēt vai, nepietiekama pamatojuma gadījumā, atcelt nevajadzīgas vai nesamērīgas prasības speciālo atļauju (licenču) saņemšanai saimnieciskās darbības veicējiem pakalpojumu jomā. Tāpat tehniska rakstura precizējumu nepieciešamību Likumprojektā ir noteikusi Arhīvu likuma normu piemērošanas prakse, kā arī Publiskas personas kapitāla daļu un kapitālsabiedrību pārvaldības likuma spēkā stāšanās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2009.gada 28.decembrī tika ieviesta Eiropas Parlamenta un Padomes 2006.gada 12.decembra direktīva 2006/123/EK par pakalpojumiem iekšējā tirgū, kura nosaka valstij pienākumu likvidēt vai, nepietiekama pamatojuma gadījumā, atcelt nevajadzīgas vai nesamērīgas prasības speciālo atļauju (licenču) saņemšanai saimnieciskās darbības veicējiem pakalpojumu jomā. Izvērtējot pašreizējās Arhīvu likuma normas par arhīvu speciālistu sertifikācijas prasībām, secināms, ka tās nav atbilstošas direktīvai. Turklāt, sertifikācija ir paredzēta tikai arhīvu speciālistiem, kuri sniedz pakalpojumus publisko (institūciju) dokumentu un arhīvu pārvaldības jomā. Izplatītākie pakalpojumi ir lietu nomenklatūras sastādīšana, dokumentu sakārtošana un aprakstīšana (sastādot arhīvisko aprakstu, dokumentu iznīcināšanas aktus u.c.). Sertifikācijas sākotnējais mērķis bija garantēt fizisko personu pakalpojumu sniegto kvalitāti, kura Arhīvu likuma tapšanas gaitā daudzos gadījumos bija zema. Jāatzīmē, ka cēlonis zemajai kvalitātei bija ne tikai pakalpojumu sniedzēja kvalifikācijā, bet arī tas, ka tolaik nepastāvēja tiesiskais regulējums par kārtību, kādā sniedzami pakalpojumi. Valsts arhīvu ģenerāldirekcijas 1995.gada 10.oktobrī izdotā instrukcija par juridisko personu arhīva dokumentu uzkrāšanu, uzskaiti, saglabāšanu un izmantošanu, stājoties spēkā Valsts pārvaldes iekārtas likumam, zaudēja spēku. Pašreizējā situācijā ir spēkā ir Ministru kabineta 2012.gada 6.novembra noteikumi Nr.748 „Dokumentu un arhīvu pārvaldības noteikumi” u.c. normatīvie akti, kuri nosaka stingras prasības institūciju dokumentu sakārtošanā un aprakstīšanā. Ja šie darbi nav veikti kvalitatīvi, Latvijas Nacionālais arhīvs var nesaskaņot  institūciju dokumentu sakārtošanu un nosūtīt iesniegto uzziņu sistēmas projektu institūcijai atpakaļ pārstrādei. Savukārt institūcija tad no pakalpojuma sniedzēja var prasīt zaudējumu atlīdzību. Tādejādi, kvalitātes jautājumus pats par sevi atrisina brīvais pakalpojumu tirgus. Ja pakalpojuma sniedzējs nevarēs nodrošināt normatīvajos aktos noteikto kvalitāti – institūcijas no viņa pakalpojumu nepirks. Tāpat pakalpojuma sniedzējs, zinot kādas ir prasības, rūpīgi apsvērs, vai viņam ir nepieciešamās zināšanas un prasmes uzņemties darbu, kura neizpildes gadījumā būs risks saņemt prasību par zaudējumu atlīdzināšanu. Tiesiskā regulējuma mērķis un būtība ir izslēgt arhīvu speciālistu sertificēšanas institūtu kā neatbilstošu Eiropas Parlamenta un Padomes 2006.gada 12.decembra direktīvai 2006/123/EK. Likumprojekta mērķis ir arī veikt tehniskus normu precizējumus, kuru nepieciešamību ir noteikusi normu piemērošanas prakse, kā arī Publiskas personas kapitāla daļu un kapitālsabiedrību pārvaldības likuma spēkā stāšanās. Ievērojot minēto, Arhīvu likuma 1.panta 16.punktā dotajā institūcijas definējumā ir iekļautas kapitālsabiedrības, kurām ir publiskas personas kapitāla daļas un šīs sabiedrības meitassabiedrības, kā arī publiskas personas vai vairāku publisku personu dibinātas biedrības vai nodibinājumi.Ņemot vērā to, ka Arhīvu likuma prasības attiecas arī uz privātajiem dokumentiem, Likumprojekts paredz no Arhīvu likuma 1.panta 10.punkta definējuma izslēgt vārdu „publisku”, kas nosaka, ka dokumentu pārvaldība ietver tikai publisko dokumentu pārvaldību.Arhīvu likuma 5.panta pirmajā daļā privātpersonām ir noteikta virkne pienākumu, kuri ir attiecināmi ne tikai uz arhīviski vērtīgajiem, bet arī „nevērtīgajiem” – īslaicīgi glabājamajiem dokumentiem (piemēram, saglabāt dokumentus, izsniegt izziņas). Tādēļ Likumprojekts paredz izslēgt Arhīvu likuma 3.pantu, jo darbības joma jau skaidri ir noteikta pārējās Arhīvu likuma normās.Likumprojekts paredz izteikt Arhīvu likuma 17.pantu jaunā redakcijā, paredzot Nacionālā dokumentārā mantojuma reģistra aizstāšanu ar Vienoto valsts arhīvu informācijas sistēmu. Latvijas Nacionālajam arhīvam Arhīvu likumā u.c. likumos ir paredzētas plašākas funkcijas par tikai to dokumentu uzskaiti, kuri iekļauti nacionālajā dokumentārajā mantojumā, piemēram, dokumentu iznīcināšanas akta saskaņošana (Arhīvu likuma 4.panta trešā daļa), arhīviski nevērtīgo dokumentu turpmākās glabāšanas vietas saskaņošana (Komerclikuma 115., 329.pants, Biedrību un nodibinājumu likuma 69.pants). Vienotās valsts arhīvu informācijas sistēmas darbības kārtības noteikšana ir deleģēta Ministru kabinetam. Vienlaikus Likumprojekts paredz izslēgt deleģējumu par Ministru kabineta noteikumu izdošanu nacionālā muzeja un bibliotēku krājuma un par kultūras pieminekļiem atzīto dokumentu aprakstīšanai un uzskaitei. Par minēto dokumentu aprakstīšanu un uzskaiti, pamatojoties uz Muzeju likumu, Bibliotēku likumu un likumu „Par kultūras pieminekļu aizsardzību”, ir jau izdoti Ministru kabineta noteikumi. Konsultējoties ar bibliotēku, muzeju un kultūras pieminekļu aizsardzības speciālistiem, visi ir izteikuši viedokli, ka attiecīgajā nozarē nav nepieciešams izstrādāt papildu Ministru kabineta noteikumus, kas reglamentētu dokumentu uzskaites un aprakstīšanas kārtību. Līdz ar Likumprojekta spēkā stāšanos spēku zaudēs uz Arhīvu likuma 17.panta otrās daļas pamata izdotie Ministru kabineta 2012.gada 6.novembra noteikumi Nr.750 „Nacionālā dokumentārā mantojuma reģistra noteikumi”.Likumprojekts papildina Arhīvu likuma pārejas noteikumus ar 11.punktu par to, ka Kultūras informācijas sistēmu centrs pilda Vienotās valsts informācijas sistēmas turētāja funkcijas līdz 2019.gada 31.decembrim. Minēto nosaka Eiropas reģionālā attīstības fonda projekta „Vienotās valsts arhīvu informācijas sistēmas izstrādes un ieviešanas 2.kārta”, ko īsteno Kultūras informācijas sistēmu centrs sadarbībā ar Latvijas Nacionālo arhīvu, nosacījumi. Likumprojekts paredz precizēt Arhīva likuma 20.panta otrās daļas 6.punkta redakciju, papildinot Latvijas Nacionālā arhīva funkcijas arī ar arhīvu pārvaldības uzraudzību. |
| 3. | Projekta izstrādē iesaistītās institūcijas | Kultūras ministrija, Latvijas Nacionālais arhīvs, Latvijas arhīvistu biedrība. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķgrupa ir komersanti (aptuveni 10) un to darbinieki, kā arī citas fiziskas personas, kuras veic pakalpojumus publisko dokumentu un arhīvu pārvaldības jomā (aptuveni – 100). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums tautsaimniecību, kā arī valsts saimniecības nozari, neietekmē un administratīvo slogu nerada. |
| 3. | Administratīvo izmaksu monetārs novērtējums | Likumprojekta tiesiskais regulējums administratīvo slogu neietekmē. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saskaņā ar Likumprojekta 3.pantā noteikto jaunā Arhīvu likuma 17.panta otrās daļas redakcija paredz Ministru kabinetam deleģējumu izdot Ministru kabineta noteikumus par Vienotās valsts informācijas sistēmas veidošanas, papildināšanas, uzturēšanas un pieejamības kārtību.  |
| 2. | Atbildīgā institūcija | Kultūras ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Notikušas diskusijas par Likumprojektu Latvijas Arhīvistu biedrībā un Arhīvu padomē. |
| 2. | Sabiedrības līdzdalība projekta izstrādē | Likumprojektu 2013. – 2015.gadā vairākkārt apsprieda Latvijas Arhīvistu biedrības institūciju un privātpersonu arhīvu darbinieki, kā arī Likumprojektu 16.05.2014. un 20.01.2015. izskatīja Latvijas Arhīvistu biedrības valdē. Arhīvu padome Likumprojektu izskatīja 27.01.2015. sēdē |
| 3. | Sabiedrības līdzdalības rezultāti | Latvijas Arhīvistu biedrība un Arhīvu padome atbalsta Likumprojektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Latvijas Nacionālais arhīvs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Kultūras ministres p.i.

tieslietu ministrs Dz.Rasnačs

Vīza: Valsts sekretārs S.Voldiņš

21.05.2015. 12:07

1129

Dimante, 67330321

Liga.Dimante@km.gov.lv

Karlsons, 67558890

Gatis.Karlsons@arhivi.gov.lv